मनीमाजरा में पाइपलाइन टूटी, पानी की नहीं होगी सप्लाई; अब तक 600MM बारिश
चंडीगढ़ में अभी मौसम साफ है। अगर बारिश नहीं होती है तो प्रशासन द्वारा आज लगभग सारा काम पूरा कर लिया जाएगा।
चंडीगढ़ में अभी मौसम साफ है। अगर बारिश नहीं होती है तो प्रशासन द्वारा आज लगभग सारा काम पूरा कर लिया जाएगा। देर रात स्टेडियम चौक पर सेक्टर 17 की तरफ स्टील की रेलिंग लगाकर यातायात को चालू कर दिया है।
पिछले दिनों शहर में 600MM से अधिक बारिश हुई थी। इस कारण करीब 30 सड़कों को नुकसान पहुंचा। इसमें से 15 सड़कों को ठीक कर लिया गया है। मौसम विभाग के अनुसार अगले 2 दिन हल्की बारिश होने की संभावना है। अभी शहर का तापमान 30 डिग्री है। पिछले 24 घंटे से शहर में बारिश नहीं हुई है।
उधर, अब घग्घर नदी का पानी अंबाला में जमा होने के कारण वेस्टर्न रेलवे ने चंडीगढ़ से जाने वाली 3 यात्री ट्रेनों को रद्द कर दिया है। रेलवे ने चंडीगढ़ बांद्रा एक्सप्रेस, चंडीगढ़ केरला एक्सप्रेस और दौलतपुर चौक से 2:23 बजे चलकर 5:43 पर चंडीगढ़ पहुंचने वाली दौलतपुर चौक-साबरमती एक्सप्रेस को आज रद्द कर दिया है।
जाने कहां-कहां है ट्रैफिक जाम
चंडीगढ़ में मध्य मार्ग पर भी आज ट्रैफिक जाम की स्थिति है। क्योंकि पंचकूला से चंडीगढ़ आने वाले दूसरे रास्ते पर रेलवे ब्रिज के नीचे पानी भरा होने के कारण उसे बंद किया गया है। इसलिए पूरा ट्रैफिक मध्य मार्ग की तरफ से ही चंडीगढ़ में प्रवेश कर रहा है। इससे ट्रांसपोर्ट लाइट, मनीमाजरा लाइट पॉइंट पर ट्रैफिक जाम है। ट्रिब्यून चौक पर भी ट्रैफिक जाम की स्थिति अभी बनी हुई है। सेक्टर 14 और 15 के बीच की डिवाइडिंग रोड बंद होने के कारण पीजीआई चौक पर भी जाम की स्थिति है।
मनीमाजरा में पानी की नहीं होगी सप्लाई
चंडीगढ़ नगर निगम के मेयर अनूप गुप्ता ने कहा कि पीने के पानी की पाइपलाइन टूट जाने के कारण गुरुवार तक मनीमाजरा में पानी सप्लाई नहीं होगा। तब तक टैंकरों द्वारा पानी दिया जाएगा।